張時可惠示甲乙藁
作者：楊簡
朝代：宋

paragraphs: 凌晨带月上竹輿，荷君封送兩卷書。
朦朧未省何文字，中道曉色來徐徐。
乃是約齋甲乙藁，驚喜遽讀味新好。
一篇一篇奇益奇，閒姿雅態雲生島。
石泉竹月風蕭蕭，斗牛劍氣秋空高。
意度橫出不可速，灑灑落落真詩豪。
慇懃厚意何以報，熟復謹藏永爲好。
大雅不作繼者誰，恐非少陵所可到。
君心自是思無邪，何假於中植奇葩。
男兒要當追配古聖賢，豈能更與凡卉爭春華。